مجتماعنا كايتغير، والعائلة فيه كاتتطور نحو “الأسرة النووية” و”الفردانية”، هذا واقع كاتقولو لينا الدراسات والإحصائيات الرسمية وحتى المحايدة وغير الرسمية...ولكن كايبان ليا أن البنية والاشتغال ديال المنظومة السياسية في بلادنا معطلة بزااااف...وكانخاف أن الكلام ديال “زارتمان” في الخمسينات والستينات، والكلام ديال “واثربوري” في السبعينات، وغيرهوم كثار، بللي العلاقات بين التكتلات السياسية والدولة باقا هيا هيا...بمعنى أنها باقا ما كاتخضعش للعامل الإديولوجي والفكري السياسي في ردود الأفعال السياسية والعمل السياسي... سبب هاذ التهدريز ديال هاذ الصباح، هو الخبر للي قريتو حول لقاء “زعيم” التقدم والاشتراكية، و”زعيم” الاتحاد الاشتراكي، باش يحييو من جديد “الكتلة الديمقراطية”... قريت الخبر وهو ينزل ليا الما في الركابي، الله ينجيكم...علاش؟ ذاك النهار، سيدي محمد نبيل بنعبدالله تلاقا معا سيدي بنكيران، ونظموا اللقاء “في أفق انتخابات أكتوبر المقبل”...يعني “لقاء تنسيق” بالتمام والكمال في مواجهة “المعارضة” ديالهم مادامو أنهم حلفاء في الحكومة الحالية...وطبيعي أن دماغي يقول ليا، وقلتها ليكم حتا نتوما، بأن المعني بهاذ “الهجمة” هوما الاتحاد الاشتراكي، والبام، وحزب الاستقلال، والناس للي خارجا كاع من “اللعبة السياسية”...وبجوجهوم قالو لينا بأن التقدم والاشتراكية والبيجيدي تحالفو في الحكومة الحالية لأنهم عاشوا نفس تجربة “المراجعات الفكرية والإديولوجية”...مزيان الله يعاونهوم... ولكن للي ماشي مزيان، بالنسبة ليا بالطبع، هو أن سيدي محمد نبيل بنعبدالله، من بعد أسبوع على هاذ اللقاء، كايدور بحال “الطرومبية” بميا وتسعين درجة، وكايتلاقا بسيدي إدريس لشكر، لأنه، كايقول هو، “كاتجمعهم وكاتوحدهوم “منظومة فكرية راقية” !!! واخا ذاك النهار ما لقا حتى حرج أنه يقول لينا بللي الحزب ديالو “دار مراجعاتو الفكرية والإديولوجية”، وما خلا في الاتحاد الاشتراكي وصحابو غير للي نسى “مالك في الخمر”... دابا سيدي بنعبدالله بغا يقنعني بللي هناك فرق بين “السياسة والمواقف والتحالفات السياسية” وبين “المنظومات الفكرية”...نحلف ليك بالرب آسيدي نبيل ما فهمت شي وزة من هاذ الكلام، واضحك عليا إيلى بغيتي... بغيتي تحيي الروح في “الكتلة الديمقراطية” لاش؟؟؟ آشناهو الميساج للي بغيتي تعطيه الاتحاديين، والكواشا، واليساريين للي داخلين للعبة السياسية، وغيرهم؟ آشنو هو الميساج للي بغيتي تعطيه لحزب البام للي حتى هو فيه ناس كانت “كواشا” بكري بكري، قبل ماتدير حتى هيا “المراجعات الفكرية” للي فركعتي ليا بيها قلبي؟؟؟ ثم واش باغي تحيي “الكتلة الديمقراطية” بلا حزب الاستقلال للي ديما كان العمود الفقري لهاذ الكتلة ديالك؟؟ فين عمرك شفتيها؟؟ فين شفتي شي نهار “كتلة ديمقراطية” مشكلة من التقدم والاشتراكية والاتحاد الاشتراكي، بلا حزب علال الفاسي، للي حتا هو ما خليتي فيه ما قلتي هاذي غير عشرة أيام بطريقة التقلاز من تحت الجلابة، وبعد المرات بالعلالي؟؟؟ قول ليا آخويا: “أنا كانمثل حزب كايعرف منين كاتكال الكتف، وحزب للي باغي يشارك في أي حكومة مقبلة واخا غير بعشرة نواب منتخبين، وواخا يكون كا يترأسها الشيطان براسو، وباغي شي دفيعات من عند الجميع واخا يكونو شياطين كاع...” هاذيك الساعة غادي نمشي معاك ونشججعك على هاذ البيعة وشريا... كيفاش دابا مانصدقوش “زارتمان” و”واتثربوري” للي كانوا كايقولو لينا “راه ماكايناش إديولوجيا عند أحزابنا، كاينا غير المصالح الآنية والمستقبلية والظرفية”...مصالح للي في الحقيقة “فئوية” وبعيدة عن الشعب الحازق والعيان والمريض، وللي باقي في دار غفلون... نوصصيكم يا الإخوان، إيلى بغيتو تفهمو شويا السياسة في البلاد، سيروا للعراسات والمناسبات الخرى بحال الجنازات مثلا، وشوفو شكون حاضر وباغي يبان بللي حاضر إيلى كانت “المناسبة” عند استقلالي مثلا، غادين تلقاو البيجيديست، واليساري، والكوشي، والبوليسي أو المخزني الكبير، والعدلاوي ديال المرحوم ياسين، والسلفي الجهادي، وجميع ممثلي الأطياف السياسية في البلاد...كولهوم يا إما كايستامعو للقرآن إيلى كانت جنازة ولكن كايديرو “ليزاففير”، يا إما كايلووزو إلى كان شي فرح... 
علاش السياسة معطلة على تغيرات المجتمع: السي نبعد الله فين شفتي شي نهار “كتلة ديمقراطية” مشكلة من التقدم والاشتراكية والاتحاد الاشتراكي بلا حزب علال الفاسي